རྔ་ཡུལ་ལོ་ལྟ་ཡུལ་ཚོའི་ནད་པ་ཉམ་ཐག་ཕོ་ལོ་ཞེ་གསུམ་ཡིན་པའི་རུས་མིང་ལ་བསོད་ནམས་ཟེར་བར་མཆིན་ནད་གཙོས་པའི་དོན་ལྔ་སྣོད་དྲུག་སོགས་ལ་ནད་ཚབས་ལྕི་མོའི་འོག་སྡུག་བསྔལ་གྱིས་འོ་དོད་འབོད་དགོས་པའི་དཀའ་ཁག་ཏུ་ལྷུང་ཡོད་དུས།གཉེན་ཉེ་དང་ངོ་ཤེས་བཟང་ས།ད་དུང་རུ་སྡེ་བ་ཟེར་བའི་རོགས་རམ་དང་རྒྱབ་སྐྱོར་གནང་མཁན་ཅི་ཡང་མེད་པར་ཐབས་ཟད་ངང་ཟླ་དུ་མའི་རིང་ནད་ཀྱིས་གཟུར་ཏེ་ཁང་གླ་བྱས་ནས་ལྷག་ཡོད་པ་རེད།གནས་ཚུལ་དེ་ཁྱིམ་མཚེ་མི་རེ་གཉིས་ཀྱིས་ཤེས་རྟོགས་བྱུང་བར་བརྒྱུད་ཉིན་དང་བོ་ནས་རྔ་བ་རྫོང་ལྷ་སྡེ་འགབ་མའི་མཚོ་གོ།ཀ་པགའདའ་ལོ།བོད་གོ་སྐྱིད།བདེ་ཁོ།ལོ་རྟ་ཡུལ་ཚོའི་ཐབས་མཁས།ཉིན་གཉིས་པའི་ཕྱི་དྲོ་ནས་རྔ་ཡུལ་སྒོ་མང་དགོན་པའི་གྲྭ་བཙུན་ལྡོང་བློ་བཟང་སྦྱིན་པ།ལག་རོགས་པ་ཚེ་བསྟན་སྒྲོལ་མ།ཉིན་བཅུ་བདུན་པ་ཡས་མས་ཤིག་ནས་མཐའ་བ་གོང་མའི་མཁས་བཙུན་བཅས་ཀྱིས་ད་ལྟའི་བར་ཟླ་གཅིག་དང་ཉིན་བརྒྱད་ཀྱི་བྱ་བའི་མཇུག་རྫོགས་རག་བར་དུ་མ་བསྐུལ་དང་བླངས་དང་ལྷག་བསམ་གཙང་མས་ནད་པ་དེ་སྨན་ཁང་དུ་འགྲོ་བ་སོགས་སྐྱིད་སྡུག་གི་མགོ་མཇུག་བར་གསུམ་དུ་རྒྱབ་སྐྱོར་རོགས་རམ་བྱ་རྒྱུའི་སེམས་ཐག་བཅད་དེ་ཅི་ནུས་ཀྱིས་ནད་པ་དེའི་ཚེ་སྲོག་སྐྱོབ་ཆེད་ཉིན་བཅུའི་རིང་ལ་བོད་མདོ་དབུས་ཁམས་གསུམ་དང་ཕྱི་ནང་ཚང་མར་རེ་བའི་མཐེ་བོང་བསྒྲེངས་ཏེ་སློང་མོ་བྱས་པ་རེད།བོད་མི་སྙིང་རྗེ་ཅན་ཚོས་གནང་བའི་རོགས་དངུལ་སྤྱི་བསྡོམས་སྒོར་མོ་ཁྲི་ལྔ་བཅུ་ང་ལྔ་ལྷག་འཛོམས་པ་ལ་བསྟེན་དམིགས་ཡུལ་གཙོ་བོ་ནད་པའི་ཚེ་སྲོག་སྐྱོབ་རྒྱུ་དང་།ནད་པའི་བྱིས་པ་བུ་མོ་ཆེ་བ་ལོ་བཅུ་གཅིག་དང་ཆུང་བ་ལོ་བདུན་ཅན་གཉིས་སློབ་གྲྭར་སྐྱེལ་རྒྱུའི་བྱ་བ་གཙོ་བོར་བཟུང་སྟེ་བྱ་བའི་མགོ་བརྩམས་པ་རེད།སྤྱི་ཟླ་དགུ་བའི་ཚེས་ལྔ་ནས་རྫོང་མི་དམངས་སྨན་ཁང་དུ་ཉིན་དྲུག་དང་ཞིང་ཆེན་མི་དམངས་སྨན་ཁང་དུ་ཉིན་བཅུ་གཅིག་སྟེ་ཁྱོན་ཉིན་བཅུ་བདུན་གྱི་རིང་བརྟག་དཔྱད་རབ་དང་རིམ་པ་གང་མང་བྱས་ཏེ་སྨན་བཅོས་གང་ལེགས་བྱས་ཤིང་ཚེ་སྲོག་སྐྱོབ་ཐབས་སུ་དངོས་ཤུགས་བརྒྱུད་གསུམ་ནས་འབད་བརྩོན་བླ་མེད་གནང་ཡང་མཐར་བཅོས་ཐབས་ཟད་དེ་ཕྱིར་རྔ་ཡུལ་ཀིརྟི་དགོན་པའི་ཉེ་འགྲམ་ནས་སྦྲ་གུར་ཕུབ་སྟེ་ཉིན་བཅུ་གཉིས་ཡས་མས་ཤིག་གི་རིང་ཀིརྟི་དགོན་པའི་བླ་གྲྭ་གཙོས་སྒོ་མང་གི་བླ་གྲྭ་བཅས་གདན་དྲངས་ཏེ་སྙིང་རྗེ་ཆོས་སྦྱིན་གྱིས་བཅའ་བ་སྐུ་རིམ་དང་།དབང་དང་བདག་འཇུག་སོགས་གང་མང་གནང་།དེའི་ཞོར་དུ་མདོ་དབུས་ཁམས་གསུམ་གྱི་བོད་ཀྱི་སྨན་རམས་པ་འགས་ཉམས་མྱོང་གི་སྟེང་ནས་བོད་སྨན་གྲགས་ཅན་འགའ་བསྡེབས་ཤིང་བསྟེན་ནའང་སྐྱོབ་ཐབས་ཟད་དེ་ཉིན་རེ་བཞིན་ཇེ་སྡུག་ཏུ་སོང་ཞིང་མཐར་ནད་པའི་ཚེ་སྲོག་སྐྱོབ་པའི་རེ་ཐག་ཆད་དེ་ཆོས་དགེ་བ་བསྒྲུབ་པའི་གྲ་སྒྲིག་བྱས་པ་རེད།རོགས་སྐྱོར་བ་ཚོའི་རེ་བའི་བསམ་ཐོག་ཏུ་འགྲོ་མ་ཐུབ་པར་ནད་པ་བསོད་ནམས་ཟླ་འདིའི་སྤྱི་ཚེས་ཏེ་༢༠༡༤༡༠༡༠ཉིན་གྱི་ཞོགས་པའི་དུས་ཚོད་བཞི་དང་སྐར་ཉི་ཤུ་ནས་སུམ་བཅུ་ཡས་མས་ཤིག་ལ་ཚེ་ལས་འདས་པ་རེད།